হাওড়া, হুগলি, পূর্ব মেদিনীপুর এবং পশ্চিম মেদিনীপুর— এই চার জেলাই সিপিএম নেতৃত্বের মাথাব্যথার বড় কারণ। মমতা বন্দ্যোপাধ্যায়কে নবান্ন থেকে সরানো যাবে কি না, তা অনেকটাই নির্ভর করছে এই চার জেলার ভোটের ফলের উপর। সিপিএমের রাজ্য নেতৃত্বের একাংশের মতে, হাওড়া, হুগলি এবং দুই মেদিনীপুর বাম-কংগ্রেস জোটের ক্ষমতা দখলের পথে প্রধান অন্তরায় হতে পারে। 
বিধানসভার ৬৯টি আসন ছড়িয়ে রয়েছে দক্ষিণবঙ্গের এই চার জেলায়। বামফ্রন্টের একাধিক নেতার অনুমান, ওই ৬৯টি আসনের মধ্যে জোট খুব বেশি হলে ১৯টি আসন পেতে পারে। ওই চার জেলা থেকে তৃণমূল ৫০টি আসনে জয়ী হলে নবান্ন দখলের পথে মমতা অনেকটাই এগিয়ে যাবেন। সিপিএমের রাজ্য কমিটির এক সদস্যের কথায়, ‘‘জোটকে ডোবালে ওই চারটি জেলাই ডোবাবে। ওই চারটি জেলা ছাড়া বাকি ১৬টি জেলায় গত পাঁচ বছরে বামেদের সংগঠন কিছুটা চাঙ্গা হয়েছে। কংগ্রেসেরও কোনও সংগঠন ওই জেলাগুলিতে নেই।’’
সপ্তম তথা শেষ দফায় পূর্ব মেদিনীপুর এবং কোচবিহারে ভোটগ্রহণ হয়েছিল। এবিপি আনন্দ- নিয়েলসেনের ভোট পরবর্তী সমীক্ষা বলছে, শেষ দফার ২৫টি আসনের ২০টি’তে জিততে পারে তৃণমূল। পূর্ব মেদিনীপুরে আসন সংখ্যা ১৬। ভোটের পর বামেরা ওই জেলা থেকে পাঁচটি আসনে জয়ের আশা করেছিল। তবে সিপিএম নেতৃত্বের একাংশের মত, পূর্ব মেদিনীপুর থেকে খুব বেশি হলে দু’টি আসন যেতে পারে জোটের ঝুলিতে। তৃণমূল ওই জেলায় সবকটি আসন দখল করলেও অবাক হবেন না তাঁরা। গত বিধানসভা ভোটে হুগলিতে ১৬টির মধ্যে দু’টি আসনে জিতেছিল বামেরা। সিপিএম নেতৃত্বের একাংশের অনুমান, এবার হুগলিতে খুব বেশি হলে চারটি আসন তাঁরা জিতবেন। গত বিধানসভা নির্বাচনে হাওড়া ছিল বিরোধী শূন্য। এবার ওই জেলায় পাঁচটি আসন জয়ের আশায় বুক বাঁধছে সিপিএম। বামেদের হিসাব, পশ্চিম মেদিনীপুরে ১৯টি আসনের মধ্যে জোট পেতে পারে আটটি আসন। অর্থাৎ ওই চার জেলা থেকে খুব বেশি হলে ১৯টি আসন জোটের অনুকূলে যেতে পারে।
সিপিএম নেতারা বরাবর অভিযোগ করে আসছেন, শাসকদলের ‘সন্ত্রাসের’ কারণে হুগলির আরামবাগ মহকুমায় গত পাঁচ বছরে বামেরা রাজনৈতিক কর্মসূচি প্রায় নিতেই পারেনি। পশ্চিম মেদিনীপুরের গড়বেতা, কেশপুর, পিংলা সংলগ্ন বিস্তীর্ণ এলাকাতেও তৃণমূল জমানায় তেমনভাবে লাল পতাকা উড়তে দেখা যায়নি। পূর্ব মেদিনীপুরের নন্দীগ্রাম সংলগ্ন অঞ্চল এবং খানাকুল লাগোয়া হাওড়ার বেশ কিছু বিধানসভা এলাকায় তৃণমূলের দাপটে সিপিএম তথা বামকর্মীরা কার্যত ঘরবন্দি হয়েই থেকেছেন। এক সিপিএম নেতা জানিয়েছেন, বর্ধমান-সহ দক্ষিণবঙ্গের বাকি জেলাগুলিতেও শাসকদলের সন্ত্রাস ছিল। তা সত্ত্বেও ওই এলাকাগুলিতে বামেরা ঘুরে দাঁড়িয়েছিল। ব্যতিক্রম হাওড়া, হুগলি এবং দুই মেদিনীপুর। ওই নেতার কথায়, ‘‘যেখানে সন্ত্রাস রুখে ভোট করানো গিয়েছে সেখানে আমরা ভাল ফল করব। কিন্তু ওই চার জেলায় আমরা ধাক্কা খেতে পারি। তবে এবার নির্বাচন কমিশনের কড়া নজরদারিতে ভোট হওয়ায় সন্ত্রাস উপেক্ষা করেই সর্বত্র মানুষ ভোট দিতে পেরেছেন। তাই ফল ভাল হলেও হতে পারে।’’
ঘরোয়া আলোচনায় সিপিএমে নেতৃত্বের একাংশ মনে করছেন, এবিপি আনন্দ- নিয়েলসন ভোট পরবর্তী সমীক্ষা (যেখানে দেখানো হয়েছে তৃণমূল কংগ্রেস পেতে পারে ১৬৩ আসন) মিলে গেলে তাঁদের পক্ষে রাজ্যে সংগঠন চাঙ্গা করার অনুকূল পরিস্থিতি তৈরি হবে। এক সিপিএম নেতা বলেন, ‘‘১২৬-১৩৫টি আসন জিতে আমরা বিরোধী আসনে বসলে তৃণমূল বেশিদিন সরকার চালাতে পারবে না। যে জায়গায় জোট প্রার্থীরা জিতবেন, বেছে বেছে সেই জায়গাগুলিতে আক্রমণ হবে। এবার প্রতিরোধও হবে সমমাত্রায়। শক্তিশালী বিরোধীদল হলে পুলিশও শাসকদলের পক্ষে নির্লজ্জভাবে কাজ করতে পারবে না।’’